SAL: Regering stel sakereddingsplan in werking(Foto: Maroela Media) Daar is nou aan al die voorwaardes vir die inwerkingstelling van die Suid-Afrikaanse Lugdiens (SAL) se sakereddingsplan voldoen en die departement van openbare onderneming het reeds weggespring om die SAL uit die as te laat herrys. Dít nadat die sukkelende lugdiens in Desember in sakeredding geplaas is en sy krediteure verlede maand eindelik ŉ sakereddingsplan goedgekeur het. Die departement van openbare ondernemings het Woensdag in ŉ verklaring gesê hy hou toesig oor die inwerkingstelling van die vrywillige skeidingspakkette vir werknemers, asook die aanstelling van nie-uitvoerende direkteure en ŉ nuwe bestuurspan vir die SAL. Ingevolge die sakereddingsplan gaan 1 000 werkers uit die huidige personeelkorps van nagenoeg 5 000 werkers behoue bly om ŉ nuwe lewensvatbare, volhoubare en mededingende lugredery op die been te bring wat plaaslike, streeks- en internasionale vlugte kan bedryf. R2,2 miljard is begroot vir afleggingspakkette. “Die departement sal as aandeelhouer binnekort namens die regering ŉ kleiner, doeltreffende, versterkte en bemagtigde raad van direkteure aanstel, wat om die beurt die nuwe uitvoerende bestuur van die lugdiens sal aanstel. Dit sluit in ŉ hoofrisikobeampte, ŉ hoofinligtingsbeampte en ŉ bedryfshoof,” lui die departement se verklaring. Luidens die verklaring het die departement ook reeds die nodige raadgewers geïdentifiseer wat sal help met die beplanning van onderhandelinge, die verkryging en toepassing van onderhandelinge, asook die insameling van geld en beleggings vir die nuwe SAL. “Die departement meen dat die herstrukturering, soos vervat in die sakereddingsplan, noodsaaklik is en ŉ stewige grondslag sal vorm vir die ontstaan van ŉ mededingende, lewensvatbare en volhoubare nasionale lugdiens,” lui die verklaring. Maroela Media het vroeër berig die regering het oproepe om die SAL te laat likwideer, teengestaan ondanks die chaos in die wêreldwye lugvaartbedryf. Die regering moes oor die afgelope dekade miljarde rande aan belastinggeld in die onderneming stort om dit aan die gang te hou. Die minister van openbare ondernemings, Pravin Gordhan, was tot dusver ŉ groot voorstander daarvan om strategiese vennote te vind om die SAL as ŉ opgeknapte lugdiens te bedryf.